กระทรวงวัฒนธรรม เตรียมเปิดนิทรรศการองค์ความรู้เกี่ยวกับการเสด็จพระราชดำเนินเลียบพระนคร โดยขบวนพยุหยาตราทางชลมารค
กระทรวงวัฒนธรรม เตรียมเปิดนิทรรศการองค์ความรู้เกี่ยวกับการเสด็จพระราชดำเนินเลียบพระนคร โดยขบวนพยุหยาตราทางชลมารคนายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดเผยถึงการจัดนิทรรศการองค์ความรู้เกี่ยวกับการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในงานพระราชพิธีบรมราชาภิเษก พุทธศักราช 2562 โดยกระทรวงวัฒนธรรมร่วมกับสำนักงานปลัดสำนักนายกรัฐมนตรี จัดนิทรรศการเฉลิมพระเกียรติ ระหว่างวันที่ 25 ตุลาคม - 11 พฤศจิกายน 2562  ณ  บริเวณท้องสนามหลวง โดยนายกรัฐมนตรี จะเป็นประธานในเปิดงานในวันที่ 24 ตุลาคม 2562 พร้อมเปิดให้ประชาชนเข้าชมในวันที่ 25 ตุลาคมเป็นต้นไป        สำหรับนิทรรศการครั้งนี้  แบ่งการจัดแสดงเป็น 4 ส่วน ได้แก่  ส่วนที่ 1 เถลิงถวัลยราชสมบัติ สยามรัฐสีมา จัดแสดงองค์ความรู้พระราชพิธีบรมราชาภิเษกผ่านจอ LED  พร้อมอักษรเบรลล์สำหรับผู้พิการทางสายตาและห้องสมุดอิเล็กทรอนิกส์   การจัดแสดงองค์ความรู้ขบวนพยุหยาตราทางชลมารคจากอดีตถึงปัจจุบัน  ส่วนที่ 2 ศรีศุภยาตรา ปวงประชารวมใจถวายพระพร" จัดแสดงเรือพระที่นั่งจำลอง 4 ลำ  การแสดงเห่เรือจากกองทัพเรือ และมหกรรมศิลปวัฒนธรรมไทย 4 ภูมิภาค และการแสดงโขน เรื่อง รามเกียรติ์ ส่วนที่ 3 ม่านธาราลือขจร เฉลิมราชย์องค์ราชัน   จัดแสดงม่านน้ำประกอบแสง สี เสียง สื่อผสม แสดงถึงวิถีชีวิตคนไทยกับสายน้ำก่อให้เกิดเป็น ขบวนพยุหยาตราทางชลมารค และพระราชกรณียกิจในพระบาทสมเด็จพระเจ้าอยู่หัว และส่วนที่ 4 "เอมอิ่มสุขสันต์ ครบครันสำรับไทย" นำเสนอวิถีไทยและสุดยอดอาหารไทยเลิศรส   สำหรับในวันที่ 21 ตุลาคม 2562 มีกำหนดจัดพิธีบวงสรวงเทพยดาเพื่อให้การจัดงานเป็นไปด้วยความราบรื่น สมพระเกียรติในเวลา 07.00 น. และเปิดรอบสื่อมวลชนในวันที่ 22 ตุลาคมนี้